白居易
读史五首
楚怀放灵均，国政亦荒淫。彷徨未忍决，绕泽行悲吟。
汉文疑贾生，谪置湘之阴。是时刑方措，此去难为心。
士生一代间，谁不有浮沉。良时真可惜，乱世何足钦。
乃知汨罗恨，未抵长沙深。
祸患如棼丝，其来无端绪。马迁下蚕室，嵇康就囹圄。
抱冤志气屈，忍耻形神沮。当彼戮辱时，奋飞无翅羽。
商山有黄绮，颍川有巢许。何不从之游，超然离网罟。
山林少羁鞅，世路多艰阻。寄谢伐檀人，慎勿嗟穷处。
汉日大将军，少为乞食子。秦时故列侯，老作锄瓜士。
春华何暐晔，园中发桃李。秋风忽萧条，堂上生荆杞。
深谷变为岸，桑田成海水。势去未须悲，时来何足喜。
寄言荣枯者，反复殊未已。
含沙射人影，虽病人不知。巧言构人罪，至死人不疑。
掇蜂杀爱子，掩鼻戮宠姬。弘恭陷萧望，赵高谋李斯。
阴德既必报，阴祸岂虚施。人事虽可罔，天道终难欺。
明则有刑辟，幽则有神祇.苟免勿私喜，鬼得而诛之。
季子憔悴时，妇见不下机。买臣负薪日，妻亦弃如遗。
一朝黄金多，佩印衣锦归。去妻不敢视，妇嫂强依依。
富贵家人重，贫贱妻子欺。奈何贫富间，可移亲爱志。
遂使中人心，汲汲求富贵。又令下人力，各竞锥刀利。
随分归舍来，一取妻孥意。